CELEX: 32020D1723
Language: hu
Date: 2020-11-16 00:00:00
Title: A Bizottság (EU) 2020/1723 végrehajtási határozata (2020. november 16.) a ragadós száj- és körömfájás vírusának Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából az Unióba való behozatala elleni megelőző intézkedésekről (az értesítés a C(2020) 7661. számú dokumentummal történt) (EGT-vonatkozású szöveg)

2020.11.18.   
               
               
                  HU
               
               
                  Az Európai Unió Hivatalos Lapja
               
               
                  L 386/28
               
            
         A BIZOTTSÁG (EU) 2020/1723 VÉGREHAJTÁSI HATÁROZATA
         (2020. november 16.)
         a ragadós száj- és körömfájás vírusának Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából az Unióba való behozatala elleni megelőző intézkedésekről
         
            
               (az értesítés a C(2020) 7661. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a harmadik országokból a Közösségbe behozott állatok állategészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (6) bekezdésére,
         tekintettel a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
         mivel:
         
                     (1)
                  
                  
                     A ragadós száj- és körömfájás a szarvasmarha-, juh-, kecske- és sertésfélék egyik legfertőzőbb betegsége. A betegséget okozó vírus gyorsan el tud terjedni, különösen a fertőzött állatokból származó termékek és a fertőzéssel szennyezett tárgyak, egyebek mellett a haszonállat-szállító járművek vagy hajók révén. Fertőzött környezetben a vírus – a hőmérséklettől függően – akár több hétig is fennmaradhat a gazdaállat szervezetén kívül. Ezért a ragadós száj- és körömfájás vírusának az Unióba való behozatala kockázatának csökkentése érdekében egyes harmadik országokból az Unióba való visszatérésüket követően állategészségügyi ellenőrzéseket kell végezni a szállítóeszközökön.
                  
               
                     (2)
                  
                  
                     Az (EU) 2017/887 (3), az (EU) 2018/489 (4) és az (EU) 2019/242 (5) bizottsági végrehajtási határozattal módosított (EU) 2017/675 bizottsági végrehajtási határozat (6) a ragadós száj- és körömfájás algériai, líbiai, marokkói és tunéziai kitörését követően került elfogadásra, és olyan, uniós szinten alkalmazandó védintézkedéseket állapított meg, amelyek figyelembe veszik a ragadós száj- és körömfájás vírusának a környezetben való fennmaradását és a potenciális átviteli útjait. Az intézkedések értelmében az ezekből a harmadik országokból akár közvetlenül, akár más harmadik országok területén keresztül az Unió területére belépő haszonállat-szállító járműveket és hajókat megfelelő tisztításnak és fertőtlenítésnek kell alávetni, mivel így csökkenthető leghatékonyabban a vírus gyors és nagy távolságra való terjedésének kockázata. Azonban az (EU) 2017/675 végrehajtási határozat 2019. december 31-én hatályát vesztette.
                  
               
                     (3)
                  
                  
                     A ragadós száj- és körömfájásnak az (EU) 2017/675 végrehajtási határozatban említett harmadik országokban észlelt legutóbbi kitöréseiről Algéria 2019 júniusában, Líbia pedig 2020 márciusában értesítette az Állategészségügyi Világszervezetet (OIE). Annak ellenére azonban, hogy az említett végrehajtási határozatban megnevezett egyéb harmadik országokból nem jelentettek járványkitörést, nem zárható ki a ragadós száj- és körömfájás vírusának a területükön való terjedése, mivel nem fejeződött be a tervezett szerológiai felügyelet.
                  
               
                     (4)
                  
                  
                     Algéria, Egyiptom, Izrael (7), Libanon, Líbia, Marokkó, Palesztina (8), Szíria, Törökország anatóliai része és Tunézia nem mentes a ragadós száj- és körömfájástól, és a vírus e területeken való terjedésének lehetősége nem elhanyagolható kockázatot jelent a betegségre fogékony uniós állatállományra nézve.
                  
               
                     (5)
                  
                  
                     A tagállamok jelentős számú élőállat-szállítmányt exportálnak e harmadik országokba. Az ezeknek az állatoknak a szállítására használt haszonállat-szállító járművek és hajók a ragadós száj- és körömfájás vírusával szennyeződhetnek, így visszatérésükkor fennáll annak a kockázata, hogy behozzák az Unió területére a betegséget.
                  
               
                     (6)
                  
                  
                     Bebizonyosodott, hogy a vírus nagy távolságra való terjedésének kockázatát a leghatékonyabban a haszonállat-szállító járművek és hajók tisztítása és fertőtlenítése révén lehet csökkenteni.
                  
               
                     (7)
                  
                  
                     Ezért biztosítani kell, hogy az említett harmadik országokból az Unióba visszatérő valamennyi haszonállat-szállító járművet és hajót megfelelően tisztítsák és fertőtlenítsék. Az üzemben tartónak vagy a járművezetőnek megfelelő, dokumentált nyilatkozatot kell benyújtania a tisztításról és fertőtlenítésről az Unióba való belépés helyén az illetékes hatóságnak.
                  
               
                     (8)
                  
                  
                     Az 576/2013/EU európai parlamenti és tanácsi rendelet (9) megállapítja a kedvtelésből tartott állatok nem kereskedelmi célú mozgására alkalmazandó állategészségügyi feltételeket. Mivel azonban a kedvtelésből tartott állatok nem kereskedelmi célú mozgása alacsony kockázatot jelent a ragadós száj- és körömfájás terjedése szempontjából, ezeket az állatokat ki kell zárni e határozat hatálya alól.
                  
               
                     (9)
                  
                  
                     Indokolt továbbá a tagállamok számára biztosítani annak lehetőségét, hogy a ragadós száj- és körömfájástól nem mentes harmadik országokból takarmányt szállító vagy ilyen országokba korábban takarmányt szállító járművek kerekein vagy bármely más részén a kockázat csökkentése érdekében szükségesnek ítélt helyszíni tisztítást és fertőtlenítést végezzenek, amennyiben a jármű esetében nem zárható ki a betegség Unió területére való behozatalának jelentős kockázata.
                  
               
                     (10)
                  
                  
                     Tekintettel az Algériában, Egyiptomban, Izraelben, Libanonban, Líbiában, Marokkóban, Palesztinában, Szíriában, Törökország anatoliai részében és Tunéziában a ragadós száj- és körömfájással kapcsolatosan fennálló helyzetre, helyénvaló e határozatban intézkedéseket megállapítani a ragadós száj- és körömfájás vírusa Unióba történő behurcolásának megelőzése érdekében.
                  
               
                     (11)
                  
                  
                     Az (EU) 2016/429 európai parlamenti és tanácsi rendelet (10) szabályokat állapít meg bizonyos, jegyzékbe foglalt betegségekre, köztük a ragadós száj- és körömfájásra vonatkozóan. Az említett rendelet 2021. április 21-től alkalmazandó. Az (EU) 2017/625 európai parlamenti és tanácsi rendelet (11) hatályon kívül helyezte a 91/496/EGK és a 97/78/EK irányelvet, de annak 164. cikke (2) bekezdése úgy rendelkezik, hogy a 91/496/EGK irányelv 18. cikkének (6) bekezdése és a 97/78/EK irányelv 22. cikkének (6) bekezdése az (EU) 2016/429 rendelet hatálya alá tartozó kérdések tekintetében az (EU) 2016/429 rendelet alkalmazásának kezdőnapjáig továbbra is alkalmazandó. Ennek megfelelően az e határozatban megállapított szabályokat 2021. április 20-ig kell alkalmazni.
                  
               
                     (12)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            Ez a határozat szabályokat állapít meg a szárazföldi állatokat szállító járművek és hajók, valamint a szárazföldi állatok takarmányát szállító járművek tisztítására és fertőtlenítésére vonatkozóan, amennyiben az ilyen járművek vagy hajók Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból vagy Tunéziából térnek vissza az Unióba.
            Ez a határozat nem alkalmazandó az 576/2013/EU rendelet I. mellékletében felsorolt fajokba tartozó, kedvtelésből tartott állatoknak az említett rendelet 5. cikkében említett, nem kereskedelmi célú mozgására.
         
         
            2. cikk
            Fogalommeghatározások
            E határozat alkalmazásában a „haszonállat-szállító jármű” és a „haszonállat-szállító hajó” olyan jármű, illetve hajó, amelyet szárazföldi állatok szállítására használnak vagy használtak.
         
         
            3. cikk
            A haszonállat-szállító jármű vagy haszonállat-szállító hajó üzemben tartója vagy vezetője által az Unióba való belépés helyén nyújtandó információk
            
               (1)   A tagállamok biztosítják, hogy a közvetlenül vagy bármely más harmadik országon áthaladva Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból vagy Tunéziából érkező haszonállat-szállító jármű vagy haszonállat-szállító hajó üzemben tartója vagy vezetője az Unióba való belépéskor a belépés helyén a tagállam illetékes hatósága számára adatokkal igazolja, hogy a legutóbbi állatszállítmány kirakodása óta megtisztították és fertőtlenítették a haszonállat, illetve rakomány szállítására szolgáló rakteret, adott esetben a karosszériát, a berakodó rámpát, az állatokkal érintkezésbe kerülő berendezéseket, a kerekeket, a vezetőfülkét, valamint a kirakodáskor használt védőruhát/védőcsizmát.
            
            
               (2)   Az (1) bekezdésben említett adatokat vagy az I. mellékletben foglalt minta szerinti nyilatkozat kitöltésével, vagy bármilyen ezzel egyenértékű formában, legalább a nyilatkozatmintán kért adatok feltüntetésével kell rendelkezésre bocsátani.
            
            
               (3)   Az illetékes hatóság a (2) bekezdés szerinti nyilatkozat eredeti példányát a kézhezvételt követő három évig megőrzi.
            
         
         
            4. cikk
            A haszonállat-szállító járműveknek az Unióba való belépés helyén elvégzendő ellenőrzései
            
               (1)   A közvetlenül vagy bármely más harmadik országon áthaladva Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából érkező haszonállat-szállító járműveket az Unióba történő belépéskor a belépés helye szerint illetékes tagállam illetékes hatósága szemrevételezéssel ellenőrzi annak megállapítása érdekében, hogy azokat megfelelően megtisztították és fertőtlenítették-e.
            
            
               (2)   Ha az (1) bekezdésben említett szemrevételezéses ellenőrzések azt mutatják, hogy a haszonállat-szállító jármű tisztítására és fertőtlenítésére megfelelően sor került, illetve ha az illetékes hatóság a már megtisztított haszonállat-szállító járművek további fertőtlenítését rendelte el, szervezte meg és hajtotta végre, akkor az illetékes hatóság ezt a tényt a II. melléklet szerinti mintának megfelelő igazolás kiállításával igazolja.
            
            
               (3)   Abban az esetben, ha az (1) bekezdés szerinti szemrevételezéses ellenőrzések azt mutatják, hogy a haszonállat-szállító jármű tisztítását és fertőtlenítését nem végezték el megfelelően, az illetékes hatóság megteszi a következő intézkedések valamelyikét:
               
                           a)
                        
                        
                           az általa kijelölt helyen, az adott tagállamba való belépés helyéhez minél közelebb megfelelő tisztításnak és fertőtlenítésnek veti alá a haszonállat-szállító járművet, és erről kiállítja a (2) bekezdés szerinti igazolást;
                        
                     
                           b)
                        
                        
                           ha a belépés helye közelében nincs tisztításra és fertőtlenítésre alkalmas létesítmény, vagy ha fennáll a kockázata annak, hogy a tisztítatlan haszonállat-szállító járműből állati termékmaradványok kerülnek ki:
                           
                                       i.
                                    
                                    
                                       megtiltja a haszonállat-szállító jármű belépését az Unióba; vagy
                                    
                                 
                                       ii.
                                    
                                    
                                       az a) pontban előírt intézkedések alkalmazásáig biztosítja a nem megfelelően tisztított és fertőtlenített haszonállat-szállító jármű előzetes helyszíni fertőtlenítését.
                                    
                                 
                     
            
               (4)   A haszonállat-szállító jármű üzemben tartója vagy vezetője a (2) bekezdés szerinti igazolás eredeti példányát három évig megőrzi. Az illetékes hatóság az említett igazolás másolatát a kézhezvételt követő három évig megőrzi.
            
            
               (5)   Az (1)–(4) bekezdés szerinti összes felmerülő kiadást a felelős üzemben tartónak kell állnia.
            
         
         
            5. cikk
            A haszonállat-szállító hajóknak az Unióba való belépés helyén elvégzendő ellenőrzései
            
               (1)   A haszonállat-szállító hajó kilépési helye szerinti tagállam illetékes hatósága az állatok berakodása előtt szemrevételezéssel ellenőrzi, hogy a hajót kielégítően kitisztították és fertőtlenítették-e, amikor az Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból vagy Tunéziából való visszatérését követően – közvetlenül vagy bármely más harmadik országon keresztül – először elhagyja az Uniót.
            
            
               (2)   Amennyiben az (1) bekezdésben említett szemrevételezéses ellenőrzések azt mutatják, hogy a tisztítást és a fertőtlenítést megfelelően végezték el, az illetékes hatóság engedélyezi az állatok berakodását.
            
            
               (3)   Abban az esetben, ha az (1) bekezdés szerinti szemrevételezéses ellenőrzések azt mutatják, hogy a haszonállat-szállító hajó tisztítását és fertőtlenítését nem végezték el megfelelően, az illetékes hatóság megteszi a következő intézkedések valamelyikét:
               
                           a)
                        
                        
                           a haszonállat-szállító hajót az illetékes hatóság által kijelölt helyen megfelelő tisztításnak és fertőtlenítésnek veti alá;
                        
                     
                           b)
                        
                        
                           nem engedélyezi az állatok berakodását.
                        
                     
            
               (4)   Az (1), (2) és (3) bekezdés szerinti összes felmerülő kiadást a felelős üzemben tartónak kell állnia.
            
         
         
            6. cikk
            A takarmányt szállító járművek ellenőrzése az Unióba való belépés helyén
            Az Unióba való belépési helye szerinti tagállam illetékes hatósága előírhatja bármely, Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból vagy Tunéziából takarmányt szállító vagy ezekbe az országokba korábban takarmányt szállító jármű kerekeinek vagy bármely más részének a kockázat csökkentése érdekében szükségesnek ítélt helyszíni tisztítását vagy fertőtlenítését minden olyan jármű tekintetében, amelynek esetében nem zárható ki a ragadós száj- és körömfájás Unió területére való behozatalának jelentős kockázata.
         
         
            7. cikk
            Alkalmazhatóság
            Ezt a határozatot 2021. április 20-ig kell alkalmazni.
         
         
            8. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2020. november 16-án.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 268., 1991.9.24., 56. o.
         
         
            (2)  HL L 24., 1998.1.30., 9. o.
         
         
            (3)  A Bizottság (EU) 2017/887 végrehajtási határozata (2017. május 22.) a ragadós száj- és körömfájás vírusának Tunéziából az Unióba való behozatala elleni megelőző intézkedésekről és az (EU) 2017/675 végrehajtási határozat módosításáról (HL L 135., 2017.5.24., 25. o.).
         
            (4)  A Bizottság (EU) 2018/489 végrehajtási határozata (2018. március 21.) a ragadós száj- és körömfájás vírusának Algériából és Tunéziából az Unióba való behozatala elleni megelőző intézkedésekről szóló (EU) 2017/675 határozat módosításáról (HL L 81., 2018.3.23., 20. o.).
         
            (5)  A Bizottság (EU) 2019/242 végrehajtási határozata (2019. február 7.) az (EU) 2017/675 végrehajtási határozatnak a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedések tekintetében történő módosításáról (HL L 39., 2019.2.11., 16. o.).
         
            (6)  A Bizottság (EU) 2017/675 végrehajtási határozata (2017. április 7.) a ragadós száj- és körömfájás vírusának Algériából az Unióba való behozatala elleni megelőző intézkedésekről (HL L 97., 2017.4.8., 31. o.).
         
            (7)  Izrael állam területe, és nem alkalmazandó azon földrajzi területekre, amelyek 1967. június 5. után kerültek Izrael Állam igazgatása alá, nevezetesen a Golán-fennsíkra, a Gázai övezetre, Kelet-Jeruzsálemre és Ciszjordánia többi részére.
         
            (8)  Ez a megnevezés nem értelmezhető a palesztin állam elismeréseként és nem érinti az egyes tagállamok e kérdésre vonatkozó álláspontját.
         
            (9)  Az Európai Parlament és a Tanács 576/2013/EU rendelete (2013. június 12.) a kedvtelésből tartott állatok nem kereskedelmi célú mozgásáról és a 998/2003/EK rendelet hatályon kívül helyezéséről (HL L 178., 2013.6.28., 1. o.).
         
            (10)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről („Állategészségügyi rendelet”) (HL L 84., 2016.3.31., 1. o.).
         
            (11)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
      
      
         
            I. MELLÉKLET
            Nyilatkozatminta a közvetlenül vagy bármely más harmadik országon áthaladva Algériából, Egyiptomból, Izraelből (1), Libanonból, Líbiából, Marokkóból, Palesztinából (2), Szíriából, Törökországból és Tunéziából érkező haszonállat-szállító járművek/hajók üzemben tartója/vezetője számára
            Alulírott, mint a(z) … (3) haszonállat-szállító jármű/hajó üzemben tartója/vezetője
            kijelentem, hogy:
            
                        —
                     
                     
                        a legutolsó állatszállítmány kirakodásának adatai a következők:
                        
                                    Ország, régió, helység
                                 
                                 
                                    Dátum (nn/hh/éééé)
                                 
                                 
                                    Időpont (óó.pp)
                                 
                              
                                     
                                 
                                 
                                     
                                 
                                 
                                     
                                 
                              
                  
                        —
                     
                     
                        A kirakodást követően a haszonállat-szállító jármű/hajó tisztításra és fertőtlenítésre került. A tisztítás és fertőtlenítés kiterjedt a haszonállat, illetve rakomány szállítására szolgáló raktérre, [a karosszériára] (4), a berakodó rámpára, az állatokkal érintkezésbe kerülő berendezésekre, [a kerekekre] (4), [a vezetőfülkére] (4), valamint a kirakodáskor használt védőruhára/védőcsizmára.
                     
                  
                        —
                     
                     
                        A tisztításra és fertőtlenítésre az alábbi helyen és időpontban került sor:
                        
                                    Ország, régió, helység
                                 
                                 
                                    Dátum (nn/hh/éééé)
                                 
                                 
                                    Időpont (óó.pp)
                                 
                              
                                     
                                 
                                 
                                     
                                 
                                 
                                     
                                 
                              
                  
                        —
                     
                     
                        A fertőtlenítőszer felhasználása a gyártó utasításai szerinti koncentrációban történt, és abban az országban, ahol a fertőtlenítésre sor kerül, hatóságilag engedélyezték, mivel hatékony a ragadós száj- és körömfájás elleni védekezésben (5):
                     
                  …
            
                        Dátum
                     
                     
                        Kelt
                     
                     
                        Az üzemben tartó/a vezető aláírása
                     
                  
                         
                     
                     
                         
                     
                     
                         
                     
                  
                        A haszonállat-szállító jármű/hajó üzemben tartójának/vezetőjének neve és székhelye/lakcíme (nyomtatott nagybetűvel)
                        …
                     
                  
               (1)  Izrael állam területe, és nem alkalmazandó azon földrajzi területekre, amelyek 1967. június 5. után kerültek Izrael Állam igazgatása alá, nevezetesen a Golán-fennsíkra, a Gázai övezetre, Kelet-Jeruzsálemre és Ciszjordánia többi részére.
            
               (2)  Ez a megnevezés nem értelmezhető a palesztin állam elismeréseként és nem érinti az egyes tagállamok e kérdésre vonatkozó álláspontját.
            
               (3)  A haszonállat-szállító jármű rendszáma/a haszonállat-szállító hajó azonosító száma.
            
               (4)  A nem kívánt rész törlendő.
            
               (5)  Adja meg a felhasznált anyagot és annak koncentrációját.
         
      
      
         
            II. MELLÉKLET
            Igazolásminta a közvetlenül vagy bármely más harmadik országon áthaladva Algériából, Egyiptomból, Izraelből (1), Libanonból, Líbiából, Marokkóból, Palesztinából (2), Szíriából, Törökországból és Tunéziából érkező haszonállat-szállító járművek tisztításáról és fertőtlenítéséről
            Alulírott hatósági személy igazolom, hogy:
            
                        1.
                     
                     
                        a mai napon ellenőriztem a(z) … (3) forgalmi rendszámú haszonállat-szállító járműve(ke)t, és szemrevételezéssel megállapítottam, hogy a haszonállat, illetve rakomány szállítására szolgáló rakteret, a karosszériát, a berakodó rámpát, az állatokkal érintkezésbe került berendezéseket, a kerekeket, a vezetőfülkét, valamint a kirakodáskor használt védőruhákat/védőcsizmákat megfelelően megtisztították;
                     
                  
                        2.
                     
                     
                        ellenőriztem a ragadós száj- és körömfájás vírusának Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából az Unióba való behozatala elleni megelőző intézkedésekről szóló bizottsági végrehajtási határozat (C(2020) 7661) (4) I. melléklete szerinti minta felhasználásával, vagy más, a mintával egyenértékű formában, a ragadós száj- és körömfájás vírusának Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából az Unióba való behozatala elleni megelőző intézkedésekről szóló bizottsági végrehajtási határozat (C(2020) 7661) I. mellékletében szereplő tételek feltüntetésével benyújtott nyilatkozatban foglalt adatokat.
                        
                                    Dátum
                                 
                                 
                                    Időpont
                                 
                                 
                                    Kelt
                                 
                                 
                                    Illetékes hatóság
                                 
                                 
                                    Tisztviselő aláírása  (*1)
                                    
                                 
                              
                                     
                                 
                                 
                                     
                                 
                                 
                                     
                                 
                                 
                                     
                                 
                                 
                                     
                                 
                              
                                    Bélyegző:
                                 
                                 
                                    Név nyomtatott nagybetűvel
                                    …
                                 
                              
                  
               (1)  Izrael állam területe, és nem alkalmazandó azon földrajzi területekre, amelyek 1967. június 5. után kerültek Izrael Állam igazgatása alá, nevezetesen a Golán-fennsíkra, a Gázai övezetre, Kelet-Jeruzsálemre és Ciszjordánia többi részére.
            
               (2)  Ez a megnevezés nem értelmezhető a palesztin állam elismeréseként és nem érinti az egyes tagállamok e kérdésre vonatkozó álláspontjait.
            
               (3)  Adja meg a haszonállat-szállító jármű rendszámát/azonosító számát
            
               (4)  A Bizottság végrehajtási határozata a ragadós száj- és körömfájás vírusának Algériából, Egyiptomból, Izraelből, Libanonból, Líbiából, Marokkóból, Palesztinából, Szíriából, Törökországból és Tunéziából az Unióba való behozatala elleni megelőző intézkedésekről – C(2020) 7661.
            
               (*1)  Az aláírás és a bélyegző színének különböznie kell a nyomtatvány színétől.